ดึงเครือข่ายภาคประชาชน ภาคเอกชน เข้ามามีส่วนร่วมดูแลอนุรักษ์ทรัพยากรในพื้นที่ให้มีความสมบูรณ์ร่วมกัน
พลเอก ประวิตร วงษ์สุวรรณ รองนายกรัฐมนตรี ประชุมคณะกรรมการนโยบายและแผนบริหารจัดการทรัพยากรทางทะเลและชายฝั่งแห่งชาติ ครั้งที่ 1/65 ผ่านระบบทางไกล ณ ห้องประชุมมูลนิธิป่ารอยต่อฯ โดยมีนายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม เข้าร่วมประชุมที่ประชุมรับทราบ เรื่องสำคัญ ประกอบด้วย การดำเนินงาน เพื่อแก้ปัญหากรณีน้ำมันดิบรั่วไหลลงทะเลบริเวณนิคมอุตสาหกรรมมาบตาพุด จังหวัดระยอง และการแก้ปัญหากรณีเรือบรรทุกน้ำมันดีเซล ป.อันดามัน 2 เกิดเหตุอับปางบริเวณอ่าวไทย จังหวัดชุมพร การประกาศให้พื้นที่บริเวณเกาะโลซิน อำเภอปานาเระ จังหวัดปัตตานี เป็นพื้นที่คุ้มครองทรัพยากรทางทะเลและชายฝั่ง รวมทั้งรับทราบรายงานสถานการณ์ทรัพยากรทางทะเลและชายฝั่งและการกัดเซาะชายฝั่งของประเทศ พ.ศ. 2564 ภาพรวมดีขึ้น ทั้งความสมบูรณ์ของแนวปะการังและคุณภาพน้ำ พบจำนวนสัตว์ทะเลหายากเกยตื้นลดลง ขณะที่ขยะทะเล ยังพบขวดเครื่องดื่มพลาสติกมากที่สุด จากนั้นร่วมพิจารณาและให้ความเห็นชอบ การออกกฎกระทรวงอนุรักษ์พื้นที่ป่าชายเลนและกำหนดมาตรการคุ้มครองเพิ่มเติม ในพื้นที่จังหวัดตราด สตูล และจังหวัดภูเก็ต เพื่อคุ้มครองพันธ์ุพืชและสัตว์หายาก รวมทั้งให้ความเห็นชอบ ออกกฎกระทรวงกำหนดพื้นที่ใช้มาตรการป้องกันการกัดเซาะชายฝั่งเพิ่มเติมในหลายพื้นที่จังหวัด ประกอบด้วย ตำบลนาหูกวาง ตำบลอ่างทอง อำเภอทับสะแก และตำบลทรายทอง อำเภอบางสะพานน้อย จังหวัดประจวบคีรีขันธ์ พื้นที่ ตำบลเกาะคอเขา ตำบลคึกคัก อำเภตะกั่วป่า ตำบลเกาะพระทอง อำเภอคุระบุรี จังหวัดพังงา พื้นที่ตำบลเกาะกลาง อำเภอเกาะลันตา จังหวัดกระบี่ รวมทั้ง พื้นที่ตำบลเกาะลิบง ตำบลนาเกลือ ตำบลกันตังใต้ อำเภอกันตัง ตำบลหาดเจ้าสำราญ ตำบลตะเสะ อำเภอเจ้าสำราญ จังหวัดตรัง และพื้นที่ตำบลบ้านน้ำบ่อ อำเภอปานาเระ จังหวัดปัตตานี  นอกจากนั้น ยังได้พิจารณาให้ความเห็นชอบ ท่าทีไทยในการประชุมสหประชาชาติด้านมหาสมุทร ค.ศ.2022 ในการแสดงเตนารมณ์ที่จะร่วมให้การรับรองปฏิญญาทางการเมือง เรื่อง Our Ocean, Our Future, Our Responsibility และประกาศความมุ่งมั่นโดยสมัครใจในประเด็นการสนับสนุนข้อมูลด้านการติดตามและวิจัยภาวะความเป็นกรดในมหาสมุทร และเห็นชอบโครงการปลูกป่าชายเลน ในพื้นที่เป้าหมาย 23 จังหวัดชายฝั่งทะเล จำนวน 300,000 ไร่ ในระยะเวลา 10 ปี ( 2565 - 2574 ) เพื่อประโยชน์จากคาร์บอนเครดิต ขยายผลจากถ้อยแถลงของนายกรัฐมนตรีต่อเวทีโลก COP 26 ในการยกระดับการดำเนินการให้การปล่อยก๊าซเรือนกระจก ลดลงร้อยละ 50 ในปี 2573 และมุ่งสู่เป้าหมายความเป็นกลางทางคาร์บอนในปี 2593 และทำให้การปล่อยก๊าซเรือนกระจกสุทธิ เป็นศูนย์ภายในปี 2608 พลเอก ประวิตร ย้ำกระทรวงทรัพยากรธรรมชาติและสิ่งแวดล้อม ขอให้คุมเข้มมาตรการอนุรักษ์ทรัพยากรทางทะเลและการป้องกันชายฝั่งที่มุ่งเน้นความยั่งยืน โดยให้ความสำคัญกับการรณรงค์สร้างความตระหนักรู้ จิตสำนึกและการมีส่วนร่วมกับสังคมมากขึ้นอย่างต่อเนื่องในการอนุรักษ์ทรัพยากรชายฝั่งและลดปริมาณขยะทะเล พร้อมทั้งสร้างความเข้าในกับประชาชน โดยเฉพาะในพื้นที่ที่ออกมาตรการควบคุมทรัพยากรในพื้นที่ใหม่ ทั้งนี้ขอให้รับฟังและดึงเครือข่ายภาคประชาชน และภาคเอกชนเข้ามามีส่วนร่วมดูแลอนุรักษ์ทรัพยากรในพื้นที่ให้มีความสมบูรณ์ร่วมกันมากขึ้น พร้อมขอบคุณคณะกรรมการฯ ทุกคน และกระทรวงทรัพยากรธรรมชาติและสิ่งแวดล้อม ที่ร่วมกันขับเคลื่อนคุ้มครองอนุรักษ์ทรัพยากรธรรมชาติและผลประโยชน์สูงสุดของประชาชนร่วมกันในภาพรวมที่ดีขึ้น